คู่หูอัยการทหารโดเบอร์แมน

อัยการทหารโดเบอร์แมน เป็นละครโทรทัศน์เกาหลีใต้ที่นำแสดงโดยอัน โบ-ฮย็อน และโช โบ-อา ออกอากาศทางช่องทีวีเอ็นตั้งแต่วันที่ 28 กุมภาพันธ์ ถึง 26 เมษายน ค.ศ. 2022 ทุกวันจันทร์และอังคาร เวลา 22:30 น. (เวลามาตรฐานเกาหลี) รวมทั้งหมด 16 ตอน

 เรื่องย่อ 
คู่หูอัยการทหารโดเบอร์แมน เล่าเรื่องราวของ โด แพ-มัน (อัน โบ-ฮย็อน) อดีตทหารที่กลายมาเป็นอัยการทหาร โดยในตอนแรกเขาเลือกเส้นทางนี้เพราะต้องการเงิน ชื่อเสียง และเพื่อแก้แค้นให้กับพ่อแม่ที่ถูกฆ่าตาย เขาเฝ้ารอวันเกษียณด้วยความหวังว่าจะได้ออกจากวงการนี้ให้เร็วที่สุด ขณะเดียวกัน ชา อู-อิน (โช โบ-อา) หญิงสาวจากตระกูลมหาเศรษฐี (แชโบล) ก็เลือกมาเป็นอัยการทหารเช่นกัน ด้วยแรงจูงใจจาก ความแค้น

 นักแสดง 
 นักแสดงหลัก 
 อัน โบ-ฮย็อน รับบท ร้อยเอกโด แพ-มัน
 อัยการทหารผู้พยายามหลีกเลี่ยงการรับราชการทหาร โดยจงใจให้ตนเองถูกไล่ออกจากโรงเรียนมัธยม หลังจากสูญเสียพ่อแม่ไปในอุบัติเหตุทางรถยนต์เมื่อ 20 ปีก่อน ถึงอย่างนั้น เขาก็สามารถสอบผ่านเนติบัณฑิตและก้าวขึ้นมาเป็นทนายความได้ อย่างไรก็ตาม ใบสมัครงานของเขาถูกปฏิเสธจากสำนักงานกฎหมายหลายแห่ง เนื่องจากพื้นฐานการศึกษาที่ต่ำของเขา ความมุ่งมั่นและไหวพริบของเขาดึงดูดความสนใจของทนายผู้ฉ้อฉลและใจร้อนชื่อ ยง มุน-กู ซึ่งเสนองานให้เขาในสำนักงานกฎหมายของตน โดยมีเงื่อนไขว่าก่อนอื่นเขาต้องทำงานเป็นอัยการทหารเป็นเวลา 5 ปี ในตอนแรกเขาเป็นคนเห็นแก่ตัวอย่างมาก ทำงานเพียงเพื่อเงิน และมักหาผลประโยชน์จากผู้คนรอบตัวหรือจากยง มุน-กู ซึ่งทำให้ยง มุน-กู รำคาญอย่างยิ่ง อย่างไรก็ตาม เขาได้พบกับอัยการทหารหญิงคนใหม่ ซึ่งเปลี่ยนมุมมองชีวิตของเขาอย่างสิ้นเชิง เขาสืบหาตัวผู้กระทำผิดที่อยู่เบื้องหลังการเสียชีวิตของพ่อแม่อย่างลับ ๆ
 โช โบ-อา รับบท ร้อยเอกหญิงชา อู-อิน
 อัยการทหารหญิงคนใหม่ ผู้เป็นบุตรสาวคนเดียวของตระกูลมหาเศรษฐี เธอทำตัวเป็นอัยการทหารที่ปฏิบัติตามกฎระเบียบอย่างเคร่งครัด แต่แท้จริงแล้วเธอฉลาดและมีทักษะด้านศิลปะการต่อสู้สูง ซึ่งเธอพยายามเผยให้โด แพ-มัน เห็นอย่างช้า ๆ เธอสามารถอ่านการเคลื่อนไหวของคู่ต่อสู้ส่วนใหญ่ได้ บางครั้งเธอปลอมตัวเป็น “ผู้หญิงวิกแดง” เพื่อแก้แค้นผู้ที่ทำร้ายผู้อื่น เธอต้องการใช้โด แพ-มัน เป็นเครื่องมือในแผนแก้แค้น หลังจากที่ ไอเอ็ม ดีเฟนซ์ บริษัทอุตสาหกรรมป้องกันประเทศของพ่อของเธอ ถูกใส่ร้ายว่าทุจริตจนถูกทำลายทางธุรกิจ และถูกซื้อในราคาต่ำมากโดยลูกค้าของยง มุน-กู ข้อกล่าวหานี้นำไปสู่การจับกุมพ่อของเธอ และเขาเสียชีวิตไม่นานหลังจากนั้นในอุบัติเหตุรถยนต์ลึกลับที่เกี่ยวข้องกับโน ฮวา-ยอง
 โอ ย็อน-ซู รับบท พลตรีหญิงโน ฮวา-ยอง
 เจ้าของบริษัทไอเอ็มดีเฟนซ์และยังเป็นผู้บังคับการกองพันหญิงคนแรกนับตั้งแต่ก่อตั้งกองทัพ ซึ่งเอาชนะทหารชายอีกนับร้อยที่ปรารถนาตำแหน่งของเธอ เธอปฏิบัติต่อ โน แท-นัม ลูกชายของเธออย่างเข้มงวดโดยเฉพาะเมื่อเขาประพฤติตัวไม่ดีและทำให้ชื่อเสียงของเธอเสื่อมเสีย และมอบบทลงโทษที่สร้างความบาดแผลทางจิตใจแก่เขา เช่น การสั่งให้เขาถือระเบิดจริง อย่างไรก็ตาม เธอให้ลูกชายของเธอเป็นประธานบริษัท ไอเอ็ม ดีเฟนซ์ เพื่อที่เธอจะได้สานต่อความทะเยอทะยานในอาชีพทหาร เธอกระทำการหาผลประโยชน์จากการเป็นเจ้าของบริษัท ไอเอ็ม ดีเฟนซ์ และตำแหน่งของเธอในกองทัพ เธอยังมีส่วนเกี่ยวข้องกับการตายของพ่อแม่ของแพ-มัน อุบัติเหตุของพ่อของอู-อิน และอาชญากรรมอื่น ๆ อีกด้วย เธอคือตัวร้ายหลักของเรื่อง ต่อมาเธอถูกเปิดโปงว่าทุจริต และถูกตัดสินประหารชีวิตจากคดีฆาตกรรมหลายกรณีและอาชญากรรมอื่น ๆ

 อ้างอิง 

หมวดหมู่:ละครโทรทัศน์ภาษาเกาหลี
หมวดหมู่:ละครโทรทัศน์เกาหลีใต้ในปี พ.ศ. 2565
หมวดหมู่:ละครโทรทัศน์เกาหลีใต้ในคริสต์ทศวรรษ 2020
หมวดหมู่:ละครโทรทัศน์แนวกฎหมายเกาหลีใต้
หมวดหมู่:ละครโทรทัศน์แนวทหารเกาหลีใต้
หมวดหมู่:ละครโทรทัศน์โดยสตูดิโอดรากอน
หมวดหมู่:ละครโทรทัศน์เกาหลีใต้เกี่ยวกับอัยการ